האתלטית אסתר רוט-שחמורוב מישראל שנשאה את דגל ישראל בטקס הפתיחה, הייתה הספורטאית היחידה שהשתתפה גם באולימפיאדת מינכן (1972), על אף הטראומה שחוותה והירצחו של מאמנה עמיצור שפירא. שחמורוב-רוט, שפרשה משלב חצי הגמר בריצת 100 מטר משוכות בגלל הטבח, השלימה את המשימה שנקטעה במינכן והעפילה לריצת הגמר בריצה הזו, בה סיימה במקום הששי בשיא ישראלי חדש של 13.04 שניות. היה זה הגמר האולימפי הראשון בתולדות הספורט הישראלי. הישגה זה של רוט-שחמורוב מהווה עד היום הישג שיא במקצועות המסלול באתלטיקה בישראל.